Líkt og komið hefur fram í Skessuhorni hefur Kári Viðarsson , leikari og leikhússtjóri í Rifi sett upp ýmsar leiksýningar undanfarin ár . Nú er svo komið að Kári hefur fest kaup á Frystiklefanum gamla og mun starfsemi hússins færast í aukana á næstu misserum með alls kyns breytingum sem Kári hyggst ráðast í . „ Ég fékk leyfi til að gera húsið upp og breyta því í menningarmiðstöð og farfuglaheimili . Ég hef þegar ráðist í umfangsmiklar breytingar á húsnæðinu til þess að mæta kröfum leyfisveitenda og mun þetta „ Leikhúshostel “ opna nú í sumar , “ segir Kári Viðarsson . Samhliða rekstri farfuglaheimilisins mun Frystiklefinn færast frá því að setja upp eina atvinnuleiksýningu á ári yfir í tvær eða jafnvel þrjár . Líkt og greint var frá í 17. tbl . Skessuhorns munu sýningar í Frystiklefanum nú verða bæði á ensku og íslensku . „ Það geri ég til að mæta þörfum ferðamanna um aukna afþreyingu á Snæfellsnesi . Ég mun einnig leggja áherslu á að fá fleiri listamenn , listhópa og hljómsveitir í heimsókn til að gæða húsið lífi , “ bætir Kári við . Húsnæðið sem um ræðir er 600 fermetrar og inniheldur nú meðal annars fyrirtaks farfuglaaðstöðu og þrjá sýningarsali . Þar á meðal stóran tónleikasal sem getur rúmað allt að 500 áhorfendur . Miðapantanir ásamt öllum upplýsingum um viðburði og sýningar Frystiklefans má finna bæði á ensku og íslensku á nýrri heimasíðu hans , www.frystiklefinn.is